CELEX: 32010R0244
Language: hr
Date: 2010-03-23
Title: Uredba Komisije (EU) br. 244/2010 od 23. ožujka 2010. o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnog standarda financijskog izvještavanja (MSFI) 2  Tekst značajan za EGP

13/Sv. 065
            
            
               HR
            
            
               Službeni list Europske unije
            
            
               128
            
         32010R0244
   
               L 077/42
            
            
               SLUŽBENI LIST EUROPSKE UNIJE
            
            
               23.03.2010.
            
         
      UREDBA KOMISIJE (EU) br. 244/2010
   od 23. ožujka 2010.
   o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnog standarda financijskog izvještavanja (MSFI) 2
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1606/2002 Europskog parlamenta i Vijeća od 19. srpnja 2002. o primjeni međunarodnih računovodstvenih standarda (1), a posebno njezin članak 3. stavak 1.,
   budući da:
   
               (1)
            
            
               Uredbom Komisije (EZ) br. 1126/2008 (2) usvojeni su određeni međunarodni računovodstveni standardi i tumačenja koji su postojali 15. listopada 2008.
            
         
               (2)
            
            
               Dana18. lipnja 2009. Odbor za međunarodne računovodstvene standarde (IASB) objavio je izmjene Međunarodnog standarda financijskog izvještavanja (MSFI) 2 Plaćanja na temelju dionica, dalje u tekstu „izmjena MSFI-ja 2”. Izmjenom MSFI-ja 2 daje se objašnjenje o računovodstvenoj obradi transakcija na temelju dionica kod kojih se davatelju roba i usluga plaća u gotovom novcu, a obveze snosi neki drugi subjekt iz grupe (transakcije plaćanja unutar grupe na temelju dionica namirom u gotovom novcu).
            
         
               (3)
            
            
               Savjetovanje sa Skupinom tehničkih stručnjaka (STS) Europske savjetodavne skupine za financijsko izvještavanje (EFRAG) potvrđuje da izmjene MSFI-ja 2 zadovoljavaju tehničke kriterije za usvajanje iz članka 3. stavka 2. Uredbe (EZ) br. 1606/2002. U skladu s Odlukom Komisije 2006/505/EZ od 14. srpnja 2006. o osnivanju Savjetodavne skupine za preispitivanje računovodstvenih standarda koja Komisiju savjetuje o objektivnosti i neutralnosti mišljenja Europske savjetodavne skupine za financijsko izvještavanje (EFRAG), (3) Savjetodavna skupina za preispitivanje računovodstvenih standarda razmotrila je mišljenje Europske savjetodavne skupine za financijsko izvještavanje o prihvaćanju i obavijestila Komisiju da je mišljenje uravnoteženo i nepristrano.
            
         
               (4)
            
            
               Uredbu (EZ) br. 1126/2008 treba stoga na odgovarajući način trebalo izmijeniti.
            
         
               (5)
            
            
               Mjere predviđene u ovoj Uredbi u skladu su s mišljenjem Računovodstvenog regulatornog odbora,
            
         DONIJELA JE OVU UREDBU:
   Članak 1.
   Prilog Uredbi (EZ) br. 1126/2008 mijenja se kako slijedi:
   
               1.
            
            
               Međunarodni standard financijskog izvještavanja 2 Plaćanje na temelju dionica mijenja se u skladu s izmjenama Međunarodnog standarda financijskog izvještavanja MSFI-ja 2 Plaćanje na temelju dionica kako je navedeno u Prilogu ovoj Uredbi.
            
         
               2.
            
            
               Tumačenje 8 i tumačenje 11 Odbora za tumačenje međunarodnog financijskog izvještavanja (IFRIC) brišu se.
            
         Članak 2.
   Svako trgovačko društvo primjenjuje izmjene kako je navedeno u Prilogu ovoj Uredbi najkasnije od početka svoje prve poslovne godine nakon 31. prosinca 2009.
   Članak 3.
   Ova Uredba stupa na snagu trećeg dana od dana objave u Službenom listu Europske unije.
   
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. ožujka 2010.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 243, 11.9.2002., str. 1.
   
      (2)  SL L 320, 29.11.2008., str. 1.
   
      (3)  SL L 199, 21.7.2006., str. 33.
   PRILOG
   
      MEĐUNARODNI RAČUNOVODSTVENI STANDARDI
   
   
               MSFI 2
            
            
               
                  Izmjene MSFI-ja 2 Plaćanje na temelju dionica
               
            
         „Umnožavanje je dopušteno unutar Europskoga gospodarskog prostora. Sva postojeća prava pridržana su izvan EGP-a, s iznimkom prava na umnožavanje za osobne potrebe ili drugih primjerenih korištenja. Daljnje informacije mogu se dobiti na stranici OMRS-a www.iasb.org”
   
      Izmjene MSFI-ja 2 Plaćanje na temelju dionica
      
   
   DJELOKRUG
   Mijenja se stavak 2., a stavak 3. se briše i dodaje se stavak 3.A.
   
               2.
            
            
               Subjekt je dužan ovaj MSFI primjenjivati kod računovodstva svih transakcija plaćanja na temelju dionica bez obzira na to da li je u mogućnosti točno utvrditi neka ili sva primljena dobra ili usluge ili ne, uključujući:
               
                           (a)
                        
                        
                           
                              plaćanja na temelju dionica namirom u glavničkim instrumentima;
                           
                        
                     
                           (b)
                        
                        
                           
                              plaćanja na temelju dionica namirom u gotovom novcu; i
                           
                        
                     
                           (c)
                        
                        
                           transakcije u kojima subjekt prima ili stječe dobra ili usluge i u kojima prema uvjetima sporazuma subjekt ili dobavljač dobara ili davatelj usluga može birati da li subjekt transakciju podmiruje u gotovom novcu (ili drugoj imovini) ili izdavanjem glavničkih instrumenata,
                        
                     osim kako je spomenuto u stavcima 3.A-6. U nedostatku posebno utvrdivih dobara i usluga, druge okolnosti mogu ukazivati na to da su dobra ili usluge primljeni (ili da će biti primljeni) u kojem slučaju se primjenjuje ovaj MSFI.
            
         
               3.
            
            
               [Briše se]
            
         
               3.A
            
            
               Transakciju plaćanja na temelju dionica može podmiriti drugi subjekt iz grupe (ili dioničar bilo kojeg subjekta iz grupe) u ime subjekta koji prima ili stječe dobra ili usluge. Stavak 2. također se primjenjuje na subjekt koji
               
                           (a)
                        
                        
                           prima dobra ili usluge kada neki drugi subjekt unutar iste grupe (ili dioničar bilo kojeg subjekta iz grupe) ima obvezu podmiriti transakciju plaćanja na temelju dionica; ili
                        
                     
                           (b)
                        
                        
                           ima obvezu podmiriti transakciju plaćanja na temelju dionica kada neki drugi subjekt unutar iste grupe primi dobra ili usluge
                        
                     osim ako se transakcija izričito provodi zbog svrhe koja nije plaćanje dobara ili usluga isporučenih subjektu koji ih prima.
            
         TRANSAKCIJE PLAĆANJA NA TEMELJU DIONICA NAMIROM U GLAVNIČKOM INSTRUMENTU
   Dodaje se stavak 13.A, kako slijedi:
   
      Pregled
   
   
               13.A
            
            
               Posebno, ako se utvrdiva naknada (ako ona postoji) koju je primio subjekt čini nižom od fer vrijednosti danih glavničkih instrumenata ili nastale obveze, ova situacija tipično ukazuje da je subjekt primio (ili da će primiti) drugu naknadu (tj. neutvrdiva dobra ili usluge). Subjekt je dužan utvrdiva primljena dobra ili usluge vrednovati u skladu s ovim MSFI-jem. Subjekt je dužan neutvrdiva dobra ili usluge koje je primio (ili će primiti) vrednovati kao razliku između fer vrijednosti plaćanja na temelju dionica i fer vrijednosti svih neutvrdivih dobara ili usluga koje je primio (ili će primiti). Subjekt je dužan vrednovati neutvrdiva dobra ili usluge na datum dodjele. Međutim, za transakcije podmirene gotovim novcem, obveza se vrednuje na kraju svakog izvještajnog razdoblja do njenog podmirenja u skladu sa stavcima 30.-33.
            
         
      Transakcije plaćanja na temelju dionica između subjekata unutar grupe
   
   Iza stavka 43. dodaje se naslov i stavci 43.A-43.D.:
   TRANSAKCIJE PLAĆANJA NA TEMELJU DIONICA IZMEĐU SUBJEKATA UNUTAR GRUPE (IZMJENE IZ 2009.)
   
               43.A
            
            
               Kod transakcija plaćanja na temelju dionica između subjekata unutar grupe, subjekt koji prima dobra ili usluge dužan je vrednovati primljena dobra ili usluge u odvojenim ili pojedinačnim financijskim izvještajima bilo kao transakcije plaćanja na temelju dionica namirom u glavničkim instrumentima ili kao transakcije plaćanja na temelju dionica namirom u gotovom novcu tako da procijeni:
               
                           (a)
                        
                        
                           prirodu odobrenih dodjela; i
                        
                     
                           (b)
                        
                        
                           svoja prava i obveze.
                        
                     Iznos koji priznaje subjekt koji prima dobara ili usluge može se razlikovati od iznosa koji priznaje konsolidirana grupa ili neki drugi subjekt iz grupe koji podmiruje transakciju plaćanja na temelju dionica.
            
         
               43.B
            
            
               Subjekt koji prima dobara ili usluga dužan je vrednovati dobra ili usluge primljene u transakciji plaćanja na temelju dionica namirom u glavničkim instrumentima kada:
               
                           (a)
                        
                        
                           je riječ o odobrenim dodjelama koje obuhvaćaju njegove vlastite glavničke instrumente; ili
                        
                     
                           (b)
                        
                        
                           nema obvezu podmiriti transakciju plaćanja na temelju dionica.
                        
                     Subjekt je dužan takvu transakciju plaćanja na temelju dionica namirom u glavničkim instrumentima naknadno ponovno vrednovati samo kod promjene uvjeta za stjecanje prava koji nisu tržišni uvjeti, sukladno stavcima 19.-21. U svim drugim okolnostima, subjekt koji prima dobra ili usluge dužan je primljena dobra ili usluge vrednovati kao transakciju plaćanja na temelju dionica namirom u gotovom novcu.
            
         
               43.C
            
            
               Subjekt koji podmiruje transakciju plaćanja na temelju dionica ako neki drugi subjekt unutar grupe prima dobra ili usluga, dužan je takvu transakciju priznati kao transakciju plaćanja na temelju dionica namirom u glavničkim instrumentima samo ako se ona podmiruje vlastitim glavničkim instrumentima. U protivnom, transakcija se priznaje kao transakcija plaćanja na temelju dionica namirom u gotovom novcu.
            
         
               43.D
            
            
               Neke transakcije unutar grupe obuhvaćaju sporazume o otplati koji zahtijevaju da jedan subjekt iz grupe plati drugom subjektu iz grupe za izvršenje plaćanja na temelju dionica prema dobavljačima dobara ili davateljima usluga. U tom slučaju, subjekt koji prima dobra ili usluge dužan je takvu transakciju plaćanja na temelju dionica obračunati u skladu sa stavkom 43.B, bez obzira na dogovore o otplati unutar grupe.
            
         DATUM STUPANJA NA SNAGU
   Dodaju se stavak 63., naslov i stavak 64.:
   
               63.
            
            
               Subjekt je dužan retroaktivno primijeniti sljedeće izmjene koje su provedene Transakcijama plaćanja na temelju dionica namirom u gotovom novcu unutar grupe objavljenima u lipnju 2009., ovisno o prijelaznim odredbama iz stavaka 53.-59., u skladu s MRS-om 8 Računovodstvene politike, promjene računovodstvenih procjena i pogreške na godišnja razdoblja koja započinju na dan ili nakon 1. siječnja 2010.:
               
                           (a)
                        
                        
                           kod računovodstva za transakcije između subjekata unutar grupe, izmjena iz stavka 2., brisanje stavka 3. te dodavanje stavaka 3.A i 43.A-43.D te stavaka B.45, B.47, B.50, B.56-B.58 i B.60 iz Dodatka B;
                        
                     
                           (b)
                        
                        
                           revidirane definicije sljedećih pojmova iz Dodatka A:
                           
                                       —
                                    
                                    
                                       transakcije plaćanja na temelju dionica namirom u gotovom novcu,
                                    
                                 
                                       —
                                    
                                    
                                       transakcije plaćanja na temelju dionica namirom u glavničkim instrumentima,
                                    
                                 
                                       —
                                    
                                    
                                       sporazumi o plaćanju na temelju dionica i
                                    
                                 
                                       —
                                    
                                    
                                       transakcije plaćanja na temelju dionica.
                                    
                                 
                     Ako informacije nužne za retroaktivnu primjenu nisu dostupne, subjekt je dužan u svojim odvojenim ili pojedinačnim financijskim izvještajima iskazati iznose koji su prethodno priznati u konsolidiranim financijskim izvještajima grupe. Dopuštena je ranija primjena. Ako subjekt primjenjuje navedene izmjene u razdoblju koje je započelo prije 1. siječnja 2010., dužan je tu činjenicu objaviti.
            
         POVLAČENJE TUMAČENJA
   
               64.
            
            
               
                  Transakcije plaćanja na temelju dionica namirom u gotovom novcu unutar grupe iz lipnja 2009. zamjenjuju IFRIC 8 Područje primjene MSFI-ja 2 i IFRIC 11 MSFI 2 – Transakcije dionicama grupe i trezorskim dionicama. Izmjene izvršene tim dokumentom koji je uvrstio prethodne zahtjeve navedene u tumačenjima IFRIC 8 i IFRIC 11 su sljedeće:
               
                           (a)
                        
                        
                           izmijenjen stavak 2. i dodan stavak 13.A u pogledu računovodstva za transakcije u kojima subjekt ne može precizno odrediti neka ili sva primljena dobra ili usluge. Ovi su zahtjevi bili na snazi za godišnja razdoblja koja su počela 1. svibnja 2006. ili nakon tog datuma;
                        
                     
                           (b)
                        
                        
                           dodani stavci B.46, B.48, B.49, B.51-B.53., B.55, B.59 i B.61 iz Dodatka B koji se odnose na računovodstvo za transakcije između subjekata iz grupe. Ovi su zahtjevi bili na snazi za godišnja razdoblja koja su počela 1. ožujka 2007. ili nakon tog datuma.
                        
                     Navedeni zahtjevi primjenjivali su se retroaktivno u skladu sa zahtjevima MRS-a 8 podložno primjeni prijelaznih odredaba iz MSFI-ja 2.
            
         UTVRĐENI POJMOVI
   U Dodatku A, mijenjaju se sljedeće definicije i dodaje se bilješka.
   
               
                  transakcija plaćanja na temelju dionica namirom u gotovom novcu
               
            
            
               
                  Transakcija plaćanja na temelju dionica u kojoj subjekt stječe dobra ili usluge ili kojom kod subjekta nastaje obveza prijenosa gotovog novca ili druge imovine na dobavljača dobara ili davatelja usluga na iznos koji se temelji na cijeni (ili vrijednosti) glavničkih instrumenata (uključujući dionice ili opcije na dionice) tog subjekta ili nekog drugog subjekta iz grupe.
            
         
               
                  transakcija plaćanja na temelju dionica namirom u glavničkim instrumentima
               
            
            
               
                  Transakcija plaćanja na temelju dionica u kojoj subjekt
               
                           (a)
                        
                        
                           prima dobra ili usluge kao naknadu za svoje vlastite glavničke instrumente (uključivši dionice i opcije na dionice); ili
                        
                     
                           (b)
                        
                        
                           prima dobra ili usluge, ali nema obvezu dobavljaču podmiriti transakciju.
                        
                     
         
               
                  sporazum o plaćanju na temelju dionica
               
            
            
               Sporazum između subjekta (ili nekog drugog subjekta unutar grupe (1) ili dioničara bilo kojeg subjekta unutar grupe) i druge strane (uključujući zaposlenika) koji ovlašćuje drugu stranu na primitak
               
                           (a)
                        
                        
                           gotovog novca ili druge imovine subjekta u iznosu koji se temelji na cijeni (ili vrijednosti) glavničkih instrumenata (uključivši dionice ili opcije na dionice) tog subjekta ili nekog drugog subjekta iz grupe, ili
                        
                     
                           (b)
                        
                        
                           
                              glavničkih instrumenata subjekta (uključujući dionice ili opcije na dionice) tog subjekta ili nekog drugog subjekta iz grupe, uz uvjet da su ispunjeni navedeni uvjeti za stjecanje prava, ako postoje.
                        
                     
         
               
                  transakcija plaćanja na temelju dionica
               
            
            
               Transakcija u kojoj subjekt
               
                           (a)
                        
                        
                           prima dobra ili usluge od dobavljača dobara ili davatelja usluga (uključujući zaposlenika) sporazumom o plaćanju na temelju dionica; ili
                        
                     
                           (b)
                        
                        
                           obvezuje se podmiriti transakciju dobavljaču sporazumom o plaćanju na temelju dionica kada dobra ili usluge primi neki subjekt iz grupe.
                        
                     
         DJELOKRUG MSFI-ja 2
   U Dodatku B Smjernice za primjenu dodan je naslov i stavci B45. - B61.
   
      Plaćanje na temelju dionica između subjekata unutar grupe (izmjene iz 2009.)
   
   
               B45.
            
            
               Stavci 43.A-43.C bave se računovodstvom transakcija plaćanja na temelju dionica između subjekta unutar grupe u odvojenim ili pojedinačnim financijskim izvještajima svakog subjekta. U stavcima B.46-B.61 raspravlja se o načinu primjene zahtjeva iz stavaka 43.A-43.C. Kako je navedeno u stavku 43.D, do transakcija plaćanja na temelju dionica između subjekata unutar grupe može doći zbog raznih razloga, ovisno o činjenicama i okolnostima. Stoga ova rasprava nije sveobuhvatna i pretpostavlja da je transakcija, u kojoj subjekt koji prima dobra ili usluge i nema obvezu podmiriti transakciju, ulog matice u kapital ovisnoga društva, bez obzira na sve dogovore o otplati unutar grupe.
            
         
               B.46
            
            
               Iako se rasprava iz donjeg teksta usredotočuje na transakcije sa zaposlenicima, ona se također odnosi na slične transakcije plaćanja na temelju dionica prema dobavljačima dobara ili davateljima usluga koji nisu zaposlenici. Sporazumom između matice i ovisnog društva može se zahtijevati da ovisno društvo plati matici dodjelu glavničkih instrumenata zaposlenicima. Rasprava iz donjeg teksta ne bavi se time kako obračunati takvu vrstu dogovora o plaćanju.
            
         
               B.47
            
            
               U transakcijama plaćanja između subjekata grupe na temelju dionica obično se susreću četiri važna pitanja. Zbog praktičnosti, u primjerima iz donjeg teksta raspravlja se o pitanjima koja se tiču matice i njezinog ovisnog društva.
            
         
      Sporazumi o plaćanju na temelju dionica koji uključuju vlastiti glavnički instrument subjekta
   
   
               B.48
            
            
               Prvo pitanje je da li bi u sljedećim transakcijama koje uključuju vlastite glavničke instrumente subjekta, u skladu sa zahtjevima ovog MSFI-ju trebalo obračunati kao plaćanja namirom u glavničkim instrumentima ili namirom u gotovom novcu:
               
                           (a)
                        
                        
                           subjekt svojim zaposlenicima dodjeljuje pravo na svoje glavničke instrumente (npr. dioničke opcije) i odabire ili se od njega traži da kupi glavničke instrumente (tj. trezorske dionice) od neke druge strane da bi ispunio svoju obvezu prema zaposlenicima; i
                        
                     
                           (b)
                        
                        
                           zaposlenicima subjekta je pravo na glavničke instrumente subjekta (npr. dioničke opcije) dodijelio sam subjekt ili su mu ih dodijelili njegovi dioničari, a potrebne glavničke instrumente daju dioničari.
                        
                     
         
               B.49
            
            
               Subjekt je dužan transakcije plaćanja na temelju dionica u kojima kao naknadu za svoje vlastite glavničke instrumente prima usluge obračunati kao transakcije namirene glavničkim instrumentima. To vrijedi bez obzira na to da li je subjekt odabrao ili je dužan predmetne glavničke instrumente otkupiti od druge strane kako bi ispunio svoje obveze prema zaposlenicima u skladu sa sporazumom o plaćanju na temelju dionica. To se također primjenjuje i bez obzira na to je li:
               
                           (a)
                        
                        
                           pravo zaposleniku na glavničke instrumente subjekta dao sam subjekt ili njegov dioničar (njegovi dioničari); ili
                        
                     
                           (b)
                        
                        
                           sporazum o plaćanju na temelju dionica namirio sam subjekt ili ga je namirio njegov dioničar (njegovi dioničari).
                        
                     
         
               B.50
            
            
               Ako dioničar ima obvezu podmiriti transakciju sa zaposlenicima subjekta u koji se ulaže, dioničar daje glavničke instrumente tog subjekta umjesto svojih vlastitih. Stoga, ako je njegov subjekt u koji se ulaže član iste grupe subjekata kao i dioničar, u skladu sa stavkom 43.C, dioničar u svojim odvojenim financijskim izvještajima svoju obvezu vrednuje u skladu sa zahtjevima koji se primjenjuju na transakcije plaćanja na temelju dionica namirom u gotovom novcu, a one koje se odnose na transakcije plaćanja na temelju dionica namirom u glavničkim instrumentima u svojim konsolidiranim financijskim izvještajima.
            
         
      Sporazumi o plaćanju na temelju dionica koji uključuju glavničke instrumente matice
   
   
               B.51
            
            
               Drugo pitanje odnosi se na transakcije plaćanja na temelju dionica između dvaju ili više subjekata unutar iste grupe glavničkim instrumentom nekog drugog subjekta unutar te grupe. Na primjer, zaposlenicima nekog ovisnog društva dodijeljeno je pravo na glavničke instrumente matice kao naknada za usluge pružene tom ovisnom društvu.
            
         
               B.52
            
            
               Stoga se drugo pitanje odnosi na sljedeće aranžmane o plaćanju na temelju dionica:
               
                           (a)
                        
                        
                           matica izravno daje pravo zaposlenicima svojeg ovisnog društva na svoje glavničke instrumente: matica, a ne ovisno društvo, dužna je dati te glavničke instrumente zaposlenicima ovisnog društva; i
                        
                     
                           (b)
                        
                        
                           ovisno društvo daje svojim zaposlenicima pravo na glavničke instrumente svoje matice: ovisno društvo dužno je te glavničke instrumente pribaviti za svoje zaposlenike.
                        
                     
         
      Matica daje zaposlenicima svojeg ovisnog društva pravo na svoje glavničke instrumente (Stavak B.52.(a))
   
   
               B.53
            
            
               Ovisno društvo nema obvezu svojim zaposlenicima dati glavničke instrumente svoje matice. Stoga, sukladno stavku 43.B, ovisno društvo dužno je usluge koje je primilo od svojih zaposlenika vrednovati u skladu sa zahtjevima koji se primjenjuju na transakcije plaćanja na temelju dionica namirom u vlasničkim instrumentima i s time povezano povećanje glavnice priznati kao ulog matice.
            
         
               B.54
            
            
               Matica je dužna transakciju sa zaposlenicima ovisnoga društva podmiriti davanjem svojih vlastitih glavničkih instrumenata. Stoga, sukladno stavku 43.C, matica je dužna svoju obvezu vrednovati sukladno zahtjevima koji se primjenjuju na transakcije plaćanja na temelju dionica namirom u vlasničkim instrumentima.
            
         
      Ovisno društvo daje svojim zaposlenicima pravo na glavničke instrumente svoje matice (Stavak B.52.b))
   
   
               B.55
            
            
               Budući da ovisno društvo ne ispunjava ni jedan uvjet iz stavka 43.B, dužno je navedenu transakciju sa svojim zaposlenicima obračunati kao transakciju namirenu u gotovom novcu. Ovaj se zahtjev primjenjuje bez obzira na način na koji je ovisno društvo dobilo vlasničke instrumente kako bi ispunilo svoje obveze prema svojim zaposlenicima.
            
         
      Transakcije plaćanja na temelju dionica namirom u gotovom novcu prema zaposlenima
   
   
               B.56
            
            
               Treće pitanje odnosi se na način na koji subjekt koji prima dobra ili usluge od svojih dobavljača (uključujući zaposlenike), treba obračunati sporazume na temelju dionica koji se namiruju gotovim novcem ako sam subjekt nema obvezu izvršiti plaćanje prema dobavljačima. Razmotrimo na primjer sljedeće sporazume u kojima matica, a ne sam subjekt, ima obvezu izvršiti plaćanje u gotovom novcu prema zaposlenicima tog subjekta:
               
                           (a)
                        
                        
                           zaposlenici subjekta primit će gotovinska plaćanja koja su povezana s cijenom glavničkih instrumenata subjekta;
                        
                     
                           (b)
                        
                        
                           zaposlenici subjekta primit će gotovinska plaćanja koja su povezana s cijenom glavničkih instrumenata matice subjekta.
                        
                     
         
               B.57
            
            
               Ovisno društvo nema obvezu podmiriti transakciju sa svojim zaposlenicima. Stoga je ovisno društvo dužno transakciju sa svojim zaposlenicima obračunati kao transakciju podmirenu vlasničkim instrumentima i s time povezano povećanje glavnice priznati kao ulog svoje matice. Ovisno društvo dužno je trošak transakcije kasnije ponovno vrednovati samo kod promjene uvjeta za stjecanje prava koji nisu tržišni uvjeti, u skladu sa stavcima 19.-21., što se razlikuje od vrednovanja te iste transakcije kao transakcije namirom u gotovom novcu u konsolidiranim financijskim izvještajima grupe.
            
         
               B.58
            
            
               Budući da je matica dužna podmiriti transakciju sa zaposlenicima, a naknada je gotovina, matica (i konsolidirana grupa) je dužna svoju obvezu vrednovati u skladu sa zahtjevima iz stavka 43.C koji se primjenjuju na transakcije plaćanja na temelju dionica namirom u gotovom novcu.
            
         
      Prelazak zaposlenika iz jednog u drugi subjekt unutar grupe
   
   
               B.59
            
            
               Četvrto pitanje odnosi se na sporazume o plaćanjima na temelju dionica unutar grupe u koja su uključeni zaposlenici više subjekata unutar grupe. Na primjer, matica može pravo na svoje glavničke instrumente dati zaposlenicima svojih ovisnih subjekata, uz uvjet da navrše određeno razdoblje neprekinutog radnog staža unutar grupe. Zaposlenik jednog ovisnog društva može prenijeti svoje zaposlenje na drugo ovisno društvo tijekom određenog razdoblja stjecanja prava bez prava zaposlenika na glavničke instrumente matice na temelju izvornog sporazuma o plaćanju na temelju dionica. Ako ta ovisna društva nemaju obvezu podmiriti transakciju plaćanja na temelju dionica sa svojim zaposlenicima, dužna su ju obračunati kao transakciju koja je podmirena glavničkim instrumentima. Svako ovisno društvo dužno je usluge primljene od zaposlenika vrednovati upućivanjem na fer vrijednosti glavničkih instrumenata na datum na koji ih je matica izvorno dala, kako je definirano u Dodatku A, te na temelju dijela razdoblja stjecanja prava koje je zaposlenik odradio u svakom ovisnom društvu.
            
         
               B.60
            
            
               Ako ovisno društvo ima obvezu podmiriti takvu transakciju prema svojim zaposlenima glavničkim instrumentima svoje matice, onda transakciju obračunava kao transakciju podmirenu gotovinom. Svako ovisno društvo dužno je usluge vrednovati na temelju fer vrijednosti vlasničkih udjela na datum dodjele za onaj dio razdoblja stjecanja prava koji je zaposlenik odradio u svakom od njih. Nadalje, svako ovisno društvo dužno je priznati promjenu fer vrijednosti vlasničkih instrumenata tijekom razdoblja u kojem je zaposlenik svoje usluge pružao u svakom od njih.
            
         
               B.61
            
            
               Moguće je da takav zaposlenik, nakon prijelaza iz jednog u drugi subjekt unutar grupe, ne ispuni neki uvjet za stjecanje prava koji nije tržišni uvjet prema definiciji iz Dodatka A, na primjer, zaposlenik napusti grupu prije nego što je navršio utvrđeno trajanje radnog staža. U tom slučaju, budući da je staž u grupi uvjet za stjecanje prava, svako ovisno društvo dužno je iznos koje je prethodno priznalo u vezi usluga primljenih od zaposlenika uskladiti s načelima iz stavka 19. Zbog toga, ako pravo na glavničke instrumente koje je dodijelila matica nije stečeno zato što zaposlenik nije ispunio neki uvjet za stjecanje prava koji nije tržišni uvjet, ni jedan subjekt unutar grupe ne priznaje u svojim financijskim izvještajima nikakav iznos po kumulativnoj osnovi za usluge primljene od tog zaposlenika.
            
         
      (1)  „Grupa” je u stavku 4 MRS-a 27 Konsolidirani i odvojeni financijski izvještaji definirana kao „matica i njezina ovisna društva” iz perspektive krajnje matice subjekta koji podnosi izvještaj.